Smilers

Smilers on eesti pop- ja rokkansambel, mille laulja ja kitarrist on Hendrik Sal-Saller.

Ansambel asutati 1993 Helsingis, kuid grupp saavutas kommertsedu ennekõike 1990. aastate teisel poolel Eestis, kus Smilers on avaldanud kokku 15 stuudioalbumit mitmekümne raadiohitiga ning esinenud kõikides maakondades ja olulisemates popkontserdipaikades.

Ajalugu

1990. aastad
Smilers kui bänd sai alguse 1990. aastate alguses Soomes. Eesti laulja, laulukirjutaja ning kitarrist Hendrik Sal-Saller oli kümnendi alguseks Soome emigreerunud, kuid polnud loobunud muusikategemisest. Bändi esialgne nimi oli Lezer Brozers, kuid 1994. aastaks kandis kollektiiv nime Smilers ning avaldas samanimelise ingliskeelse debüütalbumi "Smilers (album)", millele kaks aastat hiljem järgnes EP "Take Five". EP ilmumise ajaks andis Smilers aastas kuni paarsada kontserti ning oli teinud endale nime, mängides Helsingi klubides.

Smilersi kommertsedu Eestis algas 1997. aastal ilmunud albumiga "Olen kuul". Album, mis teenis ühest küljest eetriaega raadiotes, pakkus teisalt uusi ideid eestikeelsele poprokile. 1998. aastal avaldatud album "Mõistus on kadunud" kasvatas Smilersi populaarsust. Albumi olulisim lööklaul oli "Tantsin sinuga taevas", mis on tänapäevani tuntumaid laule bändi repertuaaris.

1999. aastal avaldas kollektiiv kaks albumit, ingliskeelset Soome-perioodi koondava "Smilers 1994–1996" ning uue eestikeelse materjaliga "Suure surmaga läbi elu". Aastatuhandevahetuse künnisel oli Smilersist saanud tuntumaid ja mängitumaid eesti levimuusikagruppe. Smilers andis nii klubikontserte kui ka osales Eesti linnu läbivatel suvistel kontserditurneedel.

2000. aastad
Ansambli kommertsedu jätkus ka uuel kümnendil: 2001. aastal avaldatud album "Jalgpall on parem kui sex" sai kurikuulsaks, sest albumi kümnest laulust üheksa avaldati raadiosinglitena. Albumi nimilugu ilmus ka soome- ja ingliskeelsena, sellest on saanud üks eesti jalgpallifännide tunnuslaule ning palale on viidatud eesti popkultuuris.
Smilersi 10. tegutsemisaastat tähistas 8. väljalase, album "Ainult unustamiseks". 2004. aastal avaldati kollektiivi armastuslaule koondav "Ainult armastusest". Samal aastal andis Smilers kokku umbes 150 kontserti.

Aktiivne kontserditegevus talletati aastal 2005 kahel kontsertalbumil. "Live unplugged" sisaldab CD- ja DVD-plaatidel salvestist ansambli akustilisest kontserdist. "Esimene Eesti tuur" on aga salvestis Tallinnas Pirita kloostri varemetes toimunud kontserdist, kus Smilers jagab lava külalisesinejatega (sh Ewert Sundja, Ines, Cool D, Tanel Padar, Mihkel Raud). Lisaks nendele albumitele ilmus bändi juhtfiguuril Hendrik Sal-Salleril album "Hendrik Sal-Saller & Estonian Dream Big Band", kus artist esitab tuntud Smilersi laule uuendatud kujul koos bigbändiga.

2007. aastal ilmus album "Õhus on Smilers". Aastal 2011 ilmus 15. stuudioalbum pealkirjaga "Viimane".

Kontserditegevus
Lisaks kontsertidele ja turneedele Eestis ja Soomes on Smilers osalenud heategevusüritustel ning esinenud Lõuna-Prantsuse Alpides ja Sharm el Sheikhis Egiptuses.

Muusika
Lisaks bändiliikmete endi kirjutatud pop rock'i stiilis originaallugudele on Smilers eestistanud, avaldanud ja esitanud Rod Stewarti hittlaulu "Da Ya Think I'm Sexy" (eesti keeles "Kui sa tahad sexy", avaldatud albumil "Olen kuul" 1997).

Koosseis

Praegused liikmed
Alates Smilersi asutamisest on bändi juhtfiguuriks laulja, laulukirjutaja ja kitarrist Hendrik Sal-Saller, kes on lisaks Smilersile kirjutanud muusikat ka teistele eesti artistidele nagu Shanon, Ines, Supernova ja Gerli Padar. Ansambli ülejäänud koosseis on alates asutamisest oluliselt muutunud, peamine tendents on olnud Soome päritolu muusikute osakaalu vähenemine.

Endised liikmed
Ansamblis on kaasa löönud palju muusikuid, sealjuures 1990. aastate esimesel poolel, kui Smilers oli veel rohkem soome kui eesti bänd, hulk sealseid instrumentaliste. Ebatäielik nimekiri endistest liikmetest: Petteri Hasa (trummid), Jarmo Haapanen (trummid), Marko Kainulainen (trummid), Peevo (kitarr), Lauri Murtomaa (kitarr), Joni (basskitarr), Anssi Saarnilehto (basskitarr), Eba (kitarr), Merzi (trummid), The Lid (trummid), Lare (kitarr), Veljo Vingissar (taustalaul).

Diskograafia

Albumid
 1994 – "Smilers" (Hitivabrik) 
 1996 – EP "Take Five"
 1997 – "Olen kuul" (Hitivabrik)
 1998 – "Mõistus on kadunud" (Hendrik Sal-Saller / Elwood-Muusik / Hitivabrik)
 1999 – "Suure surmaga läbi elu" (Hendrik Sal-Saller / Elwood-Muusik / Hitivabrik)
 1999 – "1994–1996" (HyperElwood; kogumikalbum)
 2001 – "Jalgpall on parem kui sex" (Hitivabrik)
 2002 – "Remixed" (Hitivabrik)
 2003 – "Ainult unustamiseks" (Hendrik Sal-Saller / Bulldozer)
 2004 – "Ainult armastusest" (Bulldozer; kogumikalbum)
 2005 – "Live Unplugged" (Hendrik Sal-Saller / Elwood Muusik; kontsertalbum, CD+DVD)
 2005 – "Esimene Eesti tuur" (Bulldozer; kontsertalbum)
 2007 – "Õhus on Smilers" (Bulldozer)
 2008 – "Smilers ETV Live" (DVD/CD)
 2009 – "2009" (Popcorn Production)
 2011 – "Viimane" (Popcorn Production)
 2013 – "SMILERSXX: 20 aastat meteoriitide sajus" (Popcorn Production; kogumikalbum)

Singlid
 2006 – "Pimedam pool"

Tuntumad palad
 "Lähme sõidame (minu auto)"
 "Tantsin sinuga taevas"
 "Mina, Pets, Margus & Priit"
 "Käime katuseid mööda"
 "Jalgpall on parem kui sex"
 "Aega parajaks teen"
 "Mõistus on kadunud"
 "Ära viska mind ära"
 "Asi on maitses"
 "Mojito"

Auhinnad

Raadio 2 Aastahitt
 1998 – I koht eesti lugude arvestuses "Tantsin sinuga taevas" (1216 häält, )
 1999 – II koht eesti lugude arvestuses "Läbi elu" (1063 häält, )
 2001 – II koht eesti lugude arvestuses "Mina, Pets, Margus & Priit" (1480 häält, )
 2003 – III koht eesti lugude arvestuses "Käime katuseid mööda" (1425 häält; samas arvestuses esikümnes kokku 3 Smilersi lugu, )
 2013 – I koht eesti lugude arvestuses "Mojito" (796 häält)

Eesti Muusikaauhinnad
 1998 – aasta hittlugu "Tantsin sinuga taevas"
 2004 – aasta artist
 2005 – aasta artist

Kuldne plaat
 1998 – Aasta Raadiohitt 1998 "Tantsin sinuga taevas" 
 2004 – Aasta Raadiohitt 2004 "Ainult unustamiseks" 
 2005 – Aasta Raadiohitt 2005 "Käime katuseid mööda"
 2007 – Aasta Raadiohitt 2007 "Üle tumeda vee" 
 2008 – Aasta Ansambel 2008

Mõjud popkultuurile

2018. aastal nimetati Tallinnas üks tramm bändi auks "Smilers"-iks.

Reklaamid
Smilersi laule on kasutatud paljudes reklaamikampaaniates. Näiteks:
 Kütusefirma Neste kasutas palasid "Lähme sõidame (minu auto)" ja "Kvaliteetaeg" telereklaamides
 Laulu "Käime katuseid mööda" on rakendatud nii sporditarvete poeketi Sportland kui mobiiltelefoni kõnekaardi Simpel telereklaamides
 Soome telekomiettevõte Elisa Oyj kasutas Smilersi palasid "Rikutud süda", "Sina oled õige" ja "Nii sind ootan", tutvustamaks oma teenuseid Eestis
 Palal "Asi on maitses" oli kandev roll õlletootja A. Le Coqi reklaamikampaanias

Viited

Välislingid
Koduleht
 
The Smilers Family – fänniklubi
Smilersi ajalugu muusikalehel Allstarz.ee
 
 Täna õhtul Smilers ETV saadete arhiiv

Eesti ansamblid